Kien il-Ġimgħa, 5 ta' Dicembru 1990. Il-Mulej sejjaħ ħdejh lil ħuna Dun Frans Camilleri. Il-Ħamrun kien tilef biċċa minn qalbu. Min jista' jinsa lil Dun Frans, għaddej mit-toroq tal-Ħamrun b'dik is- suttana sewda, u bil-bagalja f'idejh7: Dejjem żvelt u b'dik it-tbissima dejjem fuq fommu. Ma hemmx dubju li Dun Frans kien il-maħbub ta' kull Ħamruniż. Dun Frans twieled il-Marsa fis-sena 1919, minn Giovann Camilleri u Josephine nee' Barbara. L-istudji tiegħu għamilhom fl-iskola St.Paul, il-Furjana u fl-Universita' ta' Malta. Sar qassis fl-1943 u l-Ewwel Quddiesa tiegħu għamilha fil-Knisja ta' Santunnuzzu, fejn wara għamel żmien twil Rettur. Din il-Knisja hija ġojjell għall-Ħamruniżi. Wara ggradwa wkoll bħala għalliem tal-Malti, fejn għalih għal diversi snin fil-Kulleġġ ta' San Alwiġi u fis-Seminarju l-Furjana. Dun Frans ta kontribuzzjoni kbira f'Għaqdiet Letterarji. Il-lingwa Maltija kienet waħda mill- affarijiet li kellu għal qalbu. Ta' min isemmi li, Dun Frans kiteb 'l fuq minn 500 innu. Tista' tgħid li f'kull parroċċa f'Malta għandek issib ix-xogħol tiegħu. Kiteb ukoll bosta innijiet għal diversi skejjel u għaqdiet. Uħud mill-kitbiet tiegħu jissemew fil-poeżija imsejħa: L-Għanja ta' Ħajti. Wieħed mill-passatempi li kellu Dun Frans kien il-logħba tal-ballun. Kien bniedem sportiv għall-aħħar. Kien għamel żmien bħala Direttur Spirtwali tal-Ħamrun Spartans, it-tim li baqa' jħobb sakemm miet. Qatt ma nista ninsa meta Dun Frans kien ikun magħna l-Ħamruniżi fil- grawnd tal-Gżira, dak iż-żmien l-Empire Stadium, jissaportja lill-Ispartans. Niftakru b'xi demgħa f'għajnejh meta l-Ħamrun jispiċċa fuq in-naħa telliefa u daqs hekk ieħor jifraħ meta kienet tiġi r-rebħa. Fil-qasam mużikali Dun Frans ukoll ta sehmu. Żgur li jibqa' jissemma' għall-innu li kiteb lill- Patrun tal-Ħamruniżi, San Gejtanu, Xerrdu l-Ferħ, kif insibuh aħna. Ukoll għall-kliem tal-Innu tal-Banda San Gejtanu li tagħha għamel 46 sena Direttur Spritwali . Il-Każin ta' San Gejtanu għalih kienet it-tieni dar tiegħu. Kull min jiftakru jaf kemm ħadem f'kull aspett, fejn ħalla diversi xogħolijiet mingħajr daqq tat- trombi. Dun Frans kellu talent ieħor, dak tal fotografija. Ġibed eluf ta ritratti u tant kien professjonali li qatt ma ħa ritratt bil-flash. Dejjem uża d-dawl naturali. /d-Dun kif kien aktar magħruf fil- Ħamrun, kellu ħafna aktar delizzji. Fost dawn, kien ikabbar ix-xtieli li hu stess kien ixettel. Kien ukoll membru fil-Hobbies Socitev, soċjeta' li sal-lum għadha topera mill-Ħamrun, fejn tella' diversi wirjiet. Kien jagħmel kwadri mill-isbaħ bil-bebbux tal-baħar li ħafna minnu kien ġabu mill-Awstralja, uħud min dawn il-kwadri għadhom fil-Każin ta' San Gejtanu. Parroċċa San Gejtanu - Hamrun Lil Dun Frans ħadd qatt ma rah jibki daqs fil-Festa tas-sena 1987. Meta kien kważi spiċċa l-marċ ta' fil-għodu, xi ftit boloħ li kienu rresponsabbli, għamlu ħerba mill-Festa għal skopijiet inferjuri. Tnikket ħafna Dun Frans meta ra dak it-tifrik kollu u għax il-Vara ta' San Gejtanu fil-għaxija ma setgħetx toħroġ. Fejn qatt fl-istorja tal-Ħamrun il-Vara ta' San Gejtanu ma ħarġitx għall-Purċissjoni. Għax Dun Frans kellu biss f'qalbu l-għaqda fost il-Ħamruniżi kollha, bla ebda distinzzjoni. Wara dan l-episodju ikraħ, Dun Frans ħadem bla waqfien flimkien mal-Kappillan ta' dak iż-żmien u ma' ħafna Ħamruniżi sinċiera kif ukoll mal-Għaqdiet Mużikali u ma waqafx sakemm reġgħet saltnet l-għaqda u l-paċi fostna l-Ħamruniżi. Dak li kien iħobb is-sbuħija tan-Natura, dak li kien jitgħaxxaq bid-dehriet tal-Ħolqien, dak li minnu ħarġet pinna ta' l-akbar poeta, dak il tant ħabb bla ma stenna xejn, dak li kien jiġġerra ma' l-għoljiet, sab ruħu tellief mal-ġlieda tal-ħajja bħal ma jiġrilu kullħadd. Iżda Dun Frans minflok ħadha kontra l-Ħallieq, mar u lesta t-testment tiegħu fil-poeżija, Li Kieku ma kontx int: Aktar ma naħseb fik aktar inħobbok U aktar ma nħobbok aktar naħseb fik Naħseb Ġesu' fi kliemek kollu mħabba U f'ħajti kollha inħossni mimli bik. Kien il-Ġimgha, 5 ta' Diċembru, 1990, li Dun Frans ingħaqad mal-Mulej biex mar ikompli jfaħħru minn hemmhekk. It-Tnejn, 8 ta' Dicembru, 1990, fil-Festa ta' l-Immakulata, fil-Knisja Parrokkjali ta' San Gejtanu li tant kien iħobb, sar il-Funeral tiegħu. Il-Ħamrun libes il-libsa tal-viżtu għal dan il-ħabib, qassis u poeta. Bnadar mezz'asta fuq il-bjut tal-Każini tal-Banda, Każini Politiċi, Civic Club, L-Azzjoni Kattolika u dak tal-Ħamrun Spartans. Il-Knisja kienet imballata b'nies distinti, fosthom, Il-Vigarju Ġenerali Mons. Annetto De Pasquale f'isem l-Arċisqof, flimkien ma għadd sabiħ ta' Saċerdoti oħra. Il-Kor tal-Ħamrun, immexxi minn Dun Gużepp Cachia, Saċerdot ieħor f'qalb il-Ħamruniżi, u fuq kollox il-Poplu Ħamruniż tawh l-aħħar tislima. Wara l-Quddiesa presente cadavere, il-poplu nagħqad mal-Banda San Gejtanu, li ta ħafna minn ħajtu għaliha u bid-dmugħ f'għajnejh u fost ċapċip kbir u xita ta' ward aħmar akkumpanja tal-aħħar lil dan il-Qassis, li jgħaddi kemm jgħaddi żmien ser jibqa' f'qalb il-Ħamruniżi. Berikna Dun Frans u fakkar lill-Mulej biex iżomm idejh fuqna u fuq il-Ħamrun tagħna. F'Din il-Festa…. Ersaq lejn il-Qrar u l-Quddies: ressaq oħrajn miegħek. Għin biex il-marċi jsiru fil-paċi u l-ferħ u l-għaqda bejn kulħadd. Agħti offerta ġeneruża tiegħek b'risq l-ispejjeż kbar tal-Knisja u tal-Festa.